《苦寒行》
清代·牛焘

弃我去者，昨日之日不可留。感我心者，今日之日多烦忧。

天胡为此气凛冽，北风萧萧吹未休。忆昔韶光遍草木，游春童冠服春服。

浮李沉瓜消夏长，池有绿荷径有竹。八月秋高天气凉，不暑不寒佳风光。

天时人事忽相催，阴阳消长冬又来。袁安门前堆尺雪，郑榻无毡肌欲冽。

纵有膏梁绸绔子，貂裘不暖衾如铁。此时更怜从军众，平沙茫茫走海冻。

健儿热血奈寒何，将军角弓不得控。人间处处都祁寒，那得力回阳春脚，能使万家欢。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。